เซี่ยงไฮ้คอมโพสิตปิดบวก 4.03 จุด รับข้อมูลเศรษฐกิจจีน
เซี่ยงไฮ้คอมโพสิตปิดบวก 4.03 จุด รับข้อมูลเศรษฐกิจจีน
8 ก.ย. 2559

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ขยับขึ้นเล็กน้อย โดยดัชนีเซี่ยงไฮ้คอมโพสิตบวก 4.03 จุด หรือ 0.13% ปิดที่ 3,095.95 จุด ภายหลังจากที่จีนได้เปิดเผยข้อมูลเศรษฐกิจที่ดีขึ้น แต่ตลาดยังคงกังวลเกี่ยวกับความเป็นไปได้ที่ทางการจีนจะเข้ามาแทรกแซงตลาด เพราะผู้บริหารพรรคคอมมิวินิสต์จีนออกมาให้คำมั่นเรื่องการควบคุมภาวะฟองสบู่สินทรัพย์
สำนักงานศุลกากรจีน (GAC) รายงานในวันนี้ว่า ยอดส่งออกเดือนส.ค.ปรับตัวเพิ่มขึ้น 5.9% เมื่อเทียบเป็นรายปี ขณะที่ยอดนำเข้าพุ่งขึ้น 10.8% ส่งผลให้ยอดเกินดุลการค้าเดือนส.ค.ปรับตัวลดลง 5.1% สู่ระดับ 3.46 แสนล้านหยวน (5.19 หมื่นล้านดอลลาร์สหรัฐ) เมื่อเทียบเป็นรายปี
ส่วนในช่วง 8 เดือนแรกของปีนี้ ยอดส่งออกปรับตัวลง 1% ขณะที่ยอดนำเข้าลดลง 2.9% ส่งผลให้ยอดเกินดุลการค้าในช่วงเวลาดังกล่าวปรับตัวขึ้น 5% เมื่อเทียบรายปี สู่ระดับ 2.31 ล้านล้านหยวน